Virallinen lehti nro C 158 , 25/05/1998 s. 0076



KIRJALLINEN KYSYMYS E-3278/97 komissiolle esittäjä(t): Undine-Uta Bloch von Blottnitz (V) (20. lokakuuta 1997) Aihe: Radioaktiivisten aineiden hävittäminen Windscalen/Sellafieldin jälleenkäsittelylaitoksella Komissio julkaisi virallisessa lehdessä C 291 25.9.1997 lausuntonsa ¨(...)Sellafieldin liuotinkäsittelylaitoksen toiminnasta aiheutuvan radioaktiivisen jätteen hävittämistä koskevasta suunnitelmasta Euratomin perustussopimuksen 37 mukaisesti¨. Komissio toteaa muiden muassa, että ¨jos (....) onnettomuuden seurauksena ympäristöön pääsisi radioaktiivisia jätteitä ennalta-arvaamattomasti, muiden jäsenvaltioiden väestön mahdollisesti saamat säteilymäärät eivät olisi terveyden kannalta merkittäviä¨. 1. Minkä tietojen perusteella komissio tulee lausunnossa julkistamaansa tulokseen ja antaako komissio nämä tiedot Euroopan parlamentin käyttöön? 2. Ottaen huomioon ympäristönsuojelujärjestön Greenpeacen äskettäiset mittaukset La Haguen jälleenkäsittelylaitoksella, eikö komission mielestä ole väärin, että Windscale/Sellafieldin jälleenkäsittelylaitoksen radioaktiiviset aineet hävitetään yksinkertaisesti mereen? 3. Mitä mieltä komissio on näiden toimien vaikutuksista Windscalen/Sellafieldin lähistöllä asuvaan ja työskentelevään väestöön? 4. Tietääkö komissio siitä suuresta radioaktiivisuuspitoisuudesta, jolle Windscalen/Sellafieldin liuotinkäsittelylaitoksen läheisyydessä olevat luonnonvaraiset kasvit ja eläimet altistuvat? Mistä tämä johtuu komission mielestä ja milloin komissio on viimeksi tehnyt mittauksia laitoksen ympäristössä? 5. Mitä mieltä komissio on suunnitelman mukaisesta hävittämistavasta ottaen huomioon OSPAR-yleissopimuksen vaatimukset? 6. Mihin tietoihin perustuen komissio uskoo voivansa arvioida, ettei edes onnettomuustapauksessa - joka on nimenomaan poikkeus normaalista - voi aiheutua mitään vaaraa? Komission jäsenen Ritt Bjerregaardin komission puolesta antama vastaus (18. marraskuuta 1997) 1. Euratomin perustamissopimuksen 37 artiklassa määrätään, että jokaisen jäsenvaltion on toimitettava komissiolle yleiset tiedot missä tahansa muodossa olevan radioaktiivisen jätteen hävittämistä koskevista suunnitelmista sen arvioimiseksi, aiheuttaako suunnitelman toteuttaminen veden, maaperän tai ilman radioaktiivista saastumista toisen jäsenvaltion alueella. Euratomin perustamissopimuksen 37 artiklan soveltamisesta annetussa komission suosituksessa 91/4/Euratom ((EYVL L 6, 9.1.1991. )) tarkennetaan, mitkä tiedot jäsenvaltioiden on toimitettava, jotta komissio voi antaa lausuntonsa. Sellafieldin liuotinkäsittelylaitoksen tapauksessa Yhdistyneen kuningaskunnan hallitus toimitti tiedot suosituksessa 91/4/Euratom määritellyllä tavalla. Komissio kuulee 37 artiklan määräysten mukaisesti itsenäisten asiantuntijoiden ryhmää, jonka tieteellis-tekninen komitea on tätä tarkoitusta varten nimennyt (Euratomin perustamissopimuksen 31 artiklan mukaisesti). Koska komission saamat tiedot ovat tulleet jäsenvaltion hallitukselta ja koska niitä on käytetty vapaasti asiantuntijaryhmän raportissa, yleisten tietojen ja asiantuntijoiden raportin levittämistä koskeva lupa on saatava kyseiseltä hallitukselta. 2. Ydinvoimalaitosten päästöjä säännellään tiukasti kansallisten viranomaisten myöntämillä luvilla. Tällaisilla luvilla varmistetaan, että päästöistä suurelle yleisölle aiheutuvat säteilymäärät ovat yhteisön perusnormien lisäksi myös ALARA-periaatteen mukaisia, eli että säteilymäärät ovat niin alhaisia kuin kohtuudella on mahdollista saavuttaa. ALARA-periaatteen soveltaminen on johtanut tekniikan jatkuvaan kehittymiseen, joten Sellafieldin päästöjen radioaktiivisuustasot vastaavat nykyisellään alle yhtä prosenttia aiemmista arvoista. ALARA-periaatteen onnistunut täytäntöönpano on ilmiselvää otettaessa huomioon, että näiden päästöjen huomattava vähentyminen on tapahtunut aikana, jona uudelleenjalostetun säteilytetyn polttoaineen määrä on lisääntynyt merkittävästi. 3. - 4. Perusnormien noudattamisen valvonta on jäsenvaltioiden vastuulla ja komissio puuttuu asiaan ainoastaan, jos se katsoo, että jäsenvaltiot eivät huolehdi tästä vastuustaan. Vakuutan kuitenkin parlamentin jäsenelle, että komissio tarkasti joulukuussa 1993 Euratomin perustamissopimuksen 35 artiklan mukaisesti Sellafieldin laitoksessa ja sen ympäristössä sijaitsevat valvontajärjestelmät. Tarkastuksessa havaittiin, että asianmukaiset järjestelyt oli toteutettu ympäristön radioaktiivisuuden valvomiseksi ja yhteisön perusnormien noudattamisen varmistamiseksi. Komissio ei itse arvioi yksityiskohtaisesti päästöjen vaikutuksia mutta se tutkii tarkoin Yhdistyneeltä kuningaskunnalta säännöllisesti saamansa kertomukset varmistaakseen, että kyseiset vaikutukset eivät ole vastoin perusnormeja. Komissio tarkastelee myös kaikkia muita tutkimuksia käsitteleviä riippumattomia kertomuksia, jotka sisältävät vastaavanlaisia ympäristötietoja. Komissiolle ei ole esitetty minkäänlaisia todisteita kasveissa ja eläimissä havaituista vaikutuksista. 5. Yhteisö on yksi Oslo-Pariisi -yleissopimuksen (OSPAR-yleissopimus) sopimuspuolista. Yhteisön nimissä toimiva komissio pyrkii näin ollen kaikin keinoin varmistamaan, että kaikki sopimuspuolet täyttävät yleissopimuksen mukaiset velvoitteensa. Sellafieldin päästöjen tapauksessa ei ole olemassa näyttöä siitä, että Yhdistynyt kuningaskunta ei täyttäisi velvollisuuksiaan. 6. Euratomin perustamissopimuksen 37 artiklan perusteella toimitetuissa tiedoissa selvitettiin suuri määrä mahdollisia onnettomuustilanteita. Mahdollisten muihin jäsenvaltioihin kohdistuvien vaikutusten arvioimiseksi viiteonnettomuudeksi valittiin onnettomuus, jonka vaikutukset olisivat tuhoisimmat mahdolliset, vaikka sen toteutuminen onkin erittäin epätodennäköistä. Näin ollen kaikkien muiden selvitykseen sisältyneiden onnettomuuksien vaikutukset olisivat vähäisemmät. Komissio tarkasteli kaikkia sille toimitettuja tietoja ennen lausuntonsa antamista.